Impulsem el Parc Rural del Montserrat per promocionar l'emprenedoria, productes i serveis
Channel: Diputació de Barcelona
Date: 2018-08-23

La Diputació de Barcelona i 16 municipis (Abrera, el Bruc, Castellbell i el Vilar, Castellgalí, Castellolí, Collbató, Esparreguera, Marganell, Monistrol de Montserrat, Olesa de Montserrat, Rellinars, Sant Salvador de Guardiola, Sant Vicenç de Castellet, Vacarisses, Viladecavalls i Ullastrell) impulsem el Parc Rural del Montserrat, un projecte per desenvolupar l'activitat agrària.

Té com a principals línies d’actuació la recuperació de terrenys agrícoles, la consolidació i augment de la producció agrària, l’elaboració de productes de qualitat, el foment de l’agricultura ecològica, el foment d’infraestructures de reg de suport al cultiu de secà, la venda de productes sota la marca “Montserrat”, la creació d’un banc de terres i la prevenció d’incendis forestals en aquest territori. 
 
El territori que configura el que és el primer Parc Rural de Catalunya, és un espai configurat per un paisatge de mosaic on des de fa anys s’hi desenvolupa una activitat productiva econòmica de tipus agrícola, ramadera i forestal. L’objectiu és que el Parc Rural esdevingui un eix per potenciar i revaloritzar activitats complementàries al voltant de l’artesania alimentària, de l’agroturisme, la restauració i també de l’activitat cultural i lúdica, i impulsar la seva personalitat rural tot reconnectant-se amb l’àmbit urbà.

Aquest territori té com a conreu destacat l’olivera, que juntament amb els conreus herbacis, la vinya, els fruiters i el bosc, configuren un paisatge típicament mediterrani on l’activitat ramadera esdevé, a més d’una activitat econòmica i una eina per a la gestió silvopastoral, sense oblidar productes com la mel o l'horta, així com productes artesanals com el mató, el formatge, l'oli i el vi, entre d'altres.

https://www.diba.cat/es/web/sala-de-premsa/-/la-diputacio-de-barcelona-i-16-municipis-impulsen-el-parc-rural-del-montserrat-un-projecte-per-desenvolupar-l-activitat-agraria-d-aquest-territori